Document ID: 32008D1350

РЕШЕНИЕ № 1350/2008/ЕО НА ЕВРОПЕЙСКИЯ ПАРЛАМЕНТ И НА СЪВЕТА
от 16 декември 2008 година
относно Европейската година на творчеството и иновациите (2009 г.)
(текст от значение за ЕИП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за създаване на Европейската общност, и по-специално членове 149 и 150 от него,
като взеха предвид предложението на Комисията,
като взеха предвид становището на Европейския икономически и социален комитет (1),
като взеха предвид становището на Комитета на регионите (2),
в съответствие с процедурата, предвидена в член 251 от Договора (3),
като имат предвид, че:
(1)
Европа се нуждае от подобряване на творческите и иновативните умения поради социални и икономически причини, за да отговори ефективно на развитието на основаното на познанието общество: иновативната способност е тясно свързана с творческото начало като личностна черта и за да бъде напълно оползотворена, тя трябва да е широко разпространена сред населението. Това изисква подход, основан на ученето през целия живот.
(2)
Системите за образование и обучение следва да следят, в достатъчна степен и на всяко едно подходящо ниво за развитието на основни умения в подкрепа на творчеството и иновациите, с оглед намирането на иновативни и оригинални решения в личния, професионалния и социалния живот.
(3)
Европейският съвет, проведен на 23 и 24 март 2000 г. в Лисабон, заключи, че европейска рамка следва да определи новите базисни умения, които трябва да бъдат усвоени чрез ученето през целия живот, като ключов инструмент в европейския отговор на глобализацията и преминаването към основана на познанието икономика, и подчерта, че основният капитал на Европа са хората.
(4)
Съобщението на Комисията от 21 ноември 2001 г., озаглавено „Да направим реалност Европейското пространство за учене през целия живот“, и приетата по-късно резолюция на Съвета от 27 юни 2002 г. относно обучението през целия живот (4) определиха приоритетния характер на „новите базисни умения“ и подчертаха, че ученето през целия живот трябва да обхваща обучението от предучилищна възраст до времето след пенсионирането.
(5)
Препоръка 2006/962/ЕО на Европейския парламент и на Съвета от 18 декември 2006 г. относно основните умения за учене през целия живот (5) определи различни ключови умения, по-конкретно „математически умения и основни знания в природните науки и техниката“, „придобиване на умения за учене“, „компютърни умения“, „инициативност и предприемчивост“ и „културни познания и умения за изразяване“, „социални и граждански умения“.
(6)
На срещата си на 8 и 9 март 2007 г. в Брюксел Европейският съвет отбеляза, че образованието и обучението са необходими условия за доброто функциониране на триъгълника на знанието (образование/изследвания/иновации) и играят първостепенна роля за насърчаване на растежа и заетостта. На него бе призовано да се обърне особено внимание на развитието на потенциала на малките и средни предприятия, включително тези в областта на културата и творчеството, предвид ролята им на двигатели на растежа, създаването на работни места и иновациите.
(7)
Обявяването на Европейска година на творчеството и иновациите е ефикасен начин да се допринесе за справяне с предизвикателствата, пред които е изправена Европа, като се подобри осведомеността на обществото, като се разпространи информация относно добрите практики и като се насърчат изследователската работа и дебатите за политиките. Като се създаде среда, която да позволи да се работи за постигането на тези цели едновременно на европейско, национално, регионално и местно равнище, с Европейската година може да се постигне по-голяма съгласуваност и критична маса, отколкото с отделни действия на различни равнища.
(8)
Тъй като насърчаването на творческото начало и иновативната способност чрез ученето през целия живот е сред целите на вече съществуващите програми на Общността, Европейската година може да се осъществи чрез използване на тези програми в рамките, които предвиждат при определянето на приоритетите за финансиране на едногодишна или на многогодишна основа; програмите и политиките в други области, културата, комуникацията, като бизнеса, сближаването, развитието на селските райони, изследователската дейност и информационното общество също допринасят за насърчаване на творчеството и иновативната способност и могат да подкрепят инициативата в контекста на съответните им законови рамки.
(9)
Тъй като целта на настоящото решение, а именно да подкрепи усилията на държавите-членки да насърчават творчеството чрез ученето през целия живот като двигател за иновации и като ключов фактор за развитието на личностни, професионални, предприемачески и социални умения и за благосъстоянието на всички индивиди в обществото, не може да бъде постигната в достатъчна степен от държавите членки и следователно може да бъде по-добре постигната на общностно равнище, Общността може да приеме мерки в съответствие с принципа на субсидиарност, уреден в член 5 от Договора. В съответствие с принципа на пропорционалност, уреден в същия член, настоящото решение не надхвърля необходимото за постигането на тази цел,
ПРИЕХА НАСТОЯЩОТО РЕШЕНИЕ:
Член 1
Предмет
2009 г. се определя за Европейска година на творчеството и иновациите.
Член 2
Цели
1. Общата цел на Европейската година на творчеството и иновациите е подпомагане на усилията на държавите-членки за насърчаване на творчеството благодарение на ученето през целия живот, като двигател за иновации и като ключов фактор за развитието на личностни, професионални, предприемачески и социални умения.
2. Конкретната цел на Европейската година на творчеството и иновациите е да изведе на преден план, inter alia, следните фактори, които могат да допринесат за насърчаване на творчеството и иновативната способност:
а)
осигуряване на среда, която да благоприятства иновативната способност, и приспособимостта в един бързо изменящ се свят; всички форми на иновация, включително социалната и предприемаческата, трябва да се вземат предвид;
б)
изтъкване на откритостта по отношение на културното многообразие, като средство за засилване на комуникацията между културите, и насърчаване на по-тесни връзки между изкуствата, както и с училища и университети;
в)
стимулиране на чувството за естетичност, емоционалното развитие, творческото мислене и интуицията у всички деца от най-ранна детска възраст, включително и в предучилищното обучение;
г)
повишаване на осведомеността за значимостта на творчеството, иновациите и предприемаческия дух за личното развитие, както и за икономическия растеж и заетостта, и насърчаване на предприемаческото мислене, особено сред младите хора, посредством сътрудничество със света на бизнеса;
д)
насърчаване усвояването както на основни, така и на задълбочени математически, научни и технически умения, благоприятстващи технологичните иновации;
е)
насърчаване на предразположеността към промяна, творчество и намиране на решения на проблемите, като умения, благоприятстващи иновациите, и които са приложими в разнообразни професионални и социални контексти;
ж)
разширяване на достъпа до широко разнообразие от творчески форми на себеизразяване, както посредством официалното образование, така и чрез неофициални и неформални младежки дейности;
з)
повишаване на осведомеността сред хората на пазара на труда и извън него, че творчеството, знанието и гъвкавостта са важни за успешен и цялостен живот, във време на бързи технологични промени и глобална интеграция, както и предоставяне на хората на възможност да подобрят перспективите си за кариера във всички сфери, в които творчеството и иновативната способност играят важна роля;
и)
популяризиране на дизайна като творческа дейност, която има значителен принос за иновацията, както и на уменията за управление на иновациите и на дизайна, включително и основни познания по защита на интелектуалната собственост;
й)
развиване на творчеството и на иновативната способност в частните и публичните организации с помощта на обучения и насърчаване на по-пълноценното използване от тях на творческите способности както на служителите, така и на клиентите.
Член 3
Съдържание на мерките
Мерките, които трябва да се вземат за осъществяване на целите, определени в член 2, включват следните действия на европейско, национално, регионално или местно равнище, свързани с целите на Европейската година на творчеството и иновациите:
а)
конференции, събития и инициативи за популяризиране на дебата и за повишаване на осведомеността относно значимостта на творчеството и иновативната способност;
б)
информационни и промоционални кампании за разпространяване на ключови послания;
в)
определяне на примери за добри практики и разпространяване на информация относно действия, предприети за насърчаване на творчеството и иновативната способност;
г)
наблюдения и проучвания в общностен или национален мащаб.
Освен действията, съфинансирани от Общността в съответствие с член 6, Комисията или държавите-членки могат да преценят, че и други действия допринасят за осъществяването на целите на Европейската година на творчеството и иновациите и да позволят използването на името ѝ за насърчаване на тези действия, доколкото те допринасят за постигането на целите, определени в член 2.
Член 4
Координиране на национално равнище
Всяка държава-членка назначава национален координатор, който да отговаря за нейното участие в Европейската година на творчеството и иновациите. Координаторът осигурява координиране на национално равнище на действията, свързани с Европейската година на творчеството и иновациите.
Член 5
Координиране на европейско равнище
Комисията свиква събрания на националните координатори с оглед координиране на европейско равнище на осъществяването на дейностите във връзка с Европейската година на творчеството и иновациите и с цел обмен на информация относно реализацията на национално равнище.
Член 6
Финансиране
Съфинансирането на европейско равнище на дейностите в рамките на Европейската година на творчеството и иновациите е в съответствие с приоритетите и правилата, приложими на ежегодна или многогодишна основа към програмите, особено в областта на образованието и обучението. По целесъобразност програмите и политиките в други области, като например културата, комуникацията, предприемачеството, сближаването, развитието на селските райони, изследователската дейност и информационното общество, могат да оказват подкрепа на Европейската година на творчеството и иновациите.
Член 7
Влизане в сила
Настоящото решение влиза в сила в деня след публикуването му в Официален вестник на Европейския съюз.
Член 8
Адресати
Адресати на настоящото решение са държавите-членки.
Съставено в Страсбург на 16 декември 2008 година.

Labels: 10
7
0
12
15